**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**ПРОЕКТ!**

# П О С Т А Н О В Л Е Н И Е №

от …………………..2024 година

**ЗА изменение и допълнение на Наредбата за правилата, начините, техническите способи и изискванията за измерване на отстояние по чл. 44 от Закона за хазарта, приета с Постановление № 241 на Министерския съвет от 2012 г. (обн., ДВ, бр. 77 от 2012 г., изм. и доп., бр. 24 от 2021 г.)**

**М И Н И С Т Е Р С К И Я Т С Ъ В Е Т**

**П О С Т А Н О В И:**

**§ 1.** В чл. 1 се правят следните изменения и допълнения:

1. Алинея 1 се изменя така:

„(1) С наредбата се определят правилата, начините, техническите способи и изискванията за измерване отстоянието на игрална зала и игрално казино от образователни институции по смисъла на Закона за предучилищното и училищното образование, висши училища по смисъла на Закона за висшето образование, читалища по смисъла на Закона за народните читалища, детски площадки, ученически и студентски общежития, обекти, в които се предоставят социални услуги на деца и младежи или се предоставят социални услуги за резидентна грижа за деца.“

2. Създава се ал. 4:

„(4) Изискванията на наредбата се прилагат и за измерването на отстоянието на обектите по ал. 1 от външни изградени съоръжения тип „билборд“, които се използват за извършване на допустима реклама на хазартни игри.“

**§ 2.** В чл. 2 се правят следните изменения и допълнения:

1. Алинея 1 се изменя така:

„(1) Игралните зали и игралните казина трябва да отстоят на не по-малко от 300 метра от образователни институции по смисъла на Закона за предучилищното и училищното образование, висши училища по смисъла на Закона за висшето образование, читалища по смисъла на Закона за народните читалища, детски площадки, ученически и студентски общежития, обекти, в които се предоставят социални услуги на деца и младежи или се предоставят социални услуги за резидентна грижа за деца.“

2. Алинея 3 се изменя така:

„(3) Отстоянието на игралните зали и игралните казина от обектите по ал. 1, с изключение на детските площадки, се измерва по най-прекия пешеходен път от средата на светлия отвор на главния вход на игралната зала или игралното казино до средата на светлия отвор на главния вход на сградата на:

1. образователната институция по смисъла на Закона за предучилищното и училищното образование;

2. висшето училище по смисъла на Закона за висшето образование;

3. читалището по смисъла на Закона за народните читалища;

4. ученическото или студентското общежитие;

5. обекта, в който се предоставят социални услуги на деца и младежи или се предоставят социални услуги за резидентна грижа за деца.“

3. Създава се нова ал. 4:

„(4) Отстоянието на игралните зали и игралните казина до детските площадки се измерва по най-прекия пешеходен път от средата на светлия отвор на главния вход на игралната зала или игралното казино до всеки един от входовете/изходите на детската площадка.“

4. Досегашната ал. 4 става ал. 5.

5. Досегашната ал. 5 става ал. 6 и се изменя така:

„(6) В случаите, в които краят на най-прекия пешеходен път е до оградата на двора на сграда, в която е разположена образователната институция по смисъла на Закона за предучилищното и училищното образование или висшето училище по смисъла на Закона за висшето образование, или читалището по смисъла на Закона за народните читалища, или ученическото или студентското общежитие, или обектът, в който се предоставят социални услуги на деца и младежи или се предоставят социални услуги за резидентна грижа за деца, отстоянието се измерва по най-прекия пешеходен път до функциониращ пешеходен вход на оградата, който е най-близо до главния вход на сградата по смисъла на §1, т. 3 и 4 от допълнителната разпоредба.“

6. Досегашните ал. 6 и 7 стават съответно ал. 7 и 8.

7. Създава се ал. 9:

„(9) В случаите по чл. 1, ал. 4 отстоянието от обектите по чл. 1, ал. 1 до съоръженията тип „билборд“, се измерва, както следва:

1. когато съоръжението тип „билборд“ е поставено извън границите на поземлен имот или е поставено в границите на поземлен имот, достъпът до който не е ограничен, отстоянието се измерва по най-прекия пешеходен път от фундамента на съоръжението тип „билборд“ до средата на светлия отвор на главния вход на сградата, в която се намират обектите по ал. 1;

2. когато съоръжението тип „билборд“ е поставено в границите на поземлен имот, достъпът до който е ограничен, измерването се извършва по най-прекия пешеходен път от най-близката граница на поземления имот, в който е разположен билбордът до средата на светлия отвор на главния вход на сградите, в които се намират обектите по ал. 1.“

**§ 3.** В чл. 4 се правят следните изменения и допълнения:

1. В ал. 1 думата „копие“ се заменя с „извлечение“, а думата „копието“ се заменя с „извлечението“.

2. В ал. 2 думата „копието“ се заменя с „извлечението“, а след думите „ал. 4“ се добавя „и 5“.

3. В ал. 3 думите „се предоставя социална услуга за резидентна грижа за деца“ се заменят с „е разположена образователна институция по смисъла на Закона за предучилищното и училищното образование, както и сграда, в която се предоставят социални услуги на деца и младежи или се предоставят социални услуги за резидентна грижа за деца.“

3. Създава се нова ал. 4:

„(4) За удостоверяване съществуването на детска площадка и/или съоръжение тип „билборд“ в радиус 300 метра от главния вход на игралното казино или игралната зала съответната община издава удостоверение, в което се посочва идентификатора на имота, в който са разположени, а когато за територията няма одобрена кадастрална карта – планоснимачен номер, парцел, квартал – за имот в урбанизирана територия или масив, парцел – за имот извън урбанизирана територия (земеделски земи и гори), в който са разположени.“

4. Създават се ал. 5-7:

„(5) За удостоверяване съществуването на висше училище по смисъла на Закона за висшето образование в радиус 300 метра от главния вход на игралното казино или игралната зала се извършва справка в регистъра на висшите училища, поддържан на интернет страницата на Националния център за информация и документация.

(6) За удостоверяване съществуването на читалище по смисъла на Закона за народните читалища в радиус 300 метра от главния вход на игралното казино или игралната зала се извършва справка в регистъра на народните читалища и на читалищните сдружения, поддържан на интернет страницата на Министерството на културата.

(7) За удостоверяване съществуването на ученическо или студентско общежитие в радиус 300 метра от главния вход на игралното казино или игралната зала Министерството на образованието и науката издава справка, съдържаща адресите на сградите на ученическите и студентските общежития в съответната община/ общини или район/райони.“

5. Досегашната ал. 4 става ал. 8 и се изменя така:

„(8) Върху извлечението по ал. 2 лицето нанася:

1. главния вход на игралното казино или игралната зала, а в случаите по чл. 2, ал. 8 – входа, от който се извършва измерването;

2. главния вход на сградите, в които са разположени образователни институции по смисъла на Закона за предучилищното и училищното образование, на сгради на висши училища по смисъла на Закона за висшето образование, сгради на читалища по смисъла на Закона за народните читалища, сгради на ученически и студентски общежития, както и сгради, в които се предоставят социални услуги на деца и младежи или се предоставят социални услуги за резидентна грижа за деца, а в случаите по чл. 2, ал. 6 - функциониращ пешеходен вход на оградата, който е най-близо до съществуващ до главния вход на сградата по смисъла на §1, т. 3 и 4 от допълнителната разпоредба;

3. осовата линия на най-прекия пешеходен път до сградите, в които са разположени образователни институции по смисъла на Закона за предучилищното и училищното образование, сгради на висши училища по смисъла на Закона за висшето образование, сгради на читалища по смисъла на Закона за народните читалища, сгради на ученически и студентски общежития, както и сградите, в които се предоставят социални услуги на деца и младежи или се предоставят социални услуги за резидентна грижа за деца;

4. входовете/изходите на детската площадка;

5. разположението на фундамента, на който е монтирано съоръжението тип „билборд“ или най-близката граница на поземления имот, достъпът до който е ограничен, в който е разположено съоръжението тип „билборд“.“

**§ 4.** В чл. 5 се правят следните изменения:

1. В ал. 1 думите „ал. 7“ се заменят с „ал. 8“, а думите „сградата на училището или на сградата, в която се предоставя социална услуга за резидентна грижа за деца, а в случаите по чл. 2, ал. 5“ се заменят със „сградата, в която е разположена образователна институция по смисъла на Закона за предучилищното и училищното образование, сградата на висшето училище по смисъла на Закона за висшето образование, сградата на читалището по смисъла на Закона за народните читалища, сградата на ученическото или студентското общежитие, както и сградата, в която се предоставят социални услуги на деца и младежи или се предоставят социални услуги за резидентна грижа за деца, а в случаите по чл. 2, ал. 6“.

2. В ал. 2, изречение първо думите „сградите на училищата и сградите, в които се предоставят социални услуги за резидентна грижа за деца, а в случаите по чл. 2, ал. 5“ се заменят със „сградите, в които са разположени образователни институции по смисъла на Закона за предучилищното и училищното образование, сградите на висши училища по смисъла на Закона за висшето образование, сградите на читалища по смисъла на Закона за народните читалища, сградите на ученически и студентски общежития, както и сградите, в които се предоставят социални услуги на деца и младежи или се предоставят социални услуги за резидентна грижа за деца, а в случаите по чл. 2, ал. 6“, а в изречение второ думата „копието“ се заменя с „извлечението“, а думите „ал. 4“ се заменят с „ал. 8“.

**§ 5.** В § 1 от допълнителната разпоредба се правят следните изменения и допълнения:

1. В т. 3 думите „сграда на училище или на сграда, в която се предоставят социални услуги за резидентна грижа за деца“ се заменят със „сграда, в която е разположена образователна институция по смисъла на Закона за предучилищното и училищното образование или сграда на висше училище по смисъла на Закона за висшето образование или сграда на читалище по смисъла на Закона за народните читалища или сграда на ученическо или студентско общежитие или сграда, в която се предоставят социални услуги на деца и младежи или се предоставят социални услуги за резидентна грижа за деца.“

2. Създават се т. 5 и 6:

„5. „Детска площадка“ е „площадка за игра“ съгласно § 5, т. 70 от допълнителните разпоредби на Закона за устройство на територията.

6. „Билборд“ е рекламен елемент, който представлява преместваем обект със самостоятелна конструкция, закрепен временно върху терен с фундамент, без да представлява част от сграда или съоръжение, и служи за извършване на реклама.“

**§ 6.** В § 3 от заключителните разпоредби след думата „основание“ се добавя „чл. 10, ал. 2, т. 1 и“.

**Министър-председател:**

**(ДИМИТЪР ГЛАВЧЕВ)**

**Главен секретар на**

**министерския съвет:**

**(ГАБРИЕЛА КОЗАРЕВА)**

**ГЛАВЕН СЕКРЕТАР НА**

**МИНИСТЕРСТВОТО НА ФИНАНСИТЕ:**

**(ТАНЯ ГЕОРГИЕВА)**

**ГЛАВЕН СЕКРЕТАР НА**

**МИНИСТЕРСТВОТО НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО:**

**(МИРОСЛАВА ВЛАДИМИРОВА)**

**ДИРЕКТОР НА**

**ДИРЕКЦИЯ „ПРАВНА” НА**

**МИНИСТЕРСТВОТО НА ФИНАНСИТЕ:**

**(ДИАНА ДРАГНЕВА)**

**ДИРЕКТОР НА**

**ДИРЕКЦИЯ „ПРАВНА” НА**

**МИНИСТЕРСТВОТО НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО:**

**(ДЕСИСЛАВА ГАНЕВА)**